ઈ.સ. 2017ના ‘ઈન્ટરનેશનલ ફિલ્મ ફેસ્ટિવલ ઑફ ઈન્ડિયા’ (IFFI)ની વાત છે. સેંકડો સિનેપ્રેમીઓની ભીડમાં એક દાઢીધારી વ્યક્તિ દરરોજ ત્યાં જોવા મળે. ચહેરા પર સહેજ ટેન્શનના ભાવ. ચોખ્ખું દેખાતું હતું કે એને બાકીની ફિલ્મો જોવામાં રસ નથી. બે દિવસ તો એ પ્રસિદ્ધ ફિલ્મમેકર આનંદ ગાંધી સાથે ચર્ચા કરતો પણ જોવા મળ્યો. ચોથા કે પાંચમા દિવસે જ્યારે એણે દોઢેક ડઝન મીડિયાનાં બૂમ (માઈક્રોફોન) સામે ઈંગ્લિશમાં બોલવાનું શરૂ કર્યું ત્યારે પિક્ચર ક્લિયર થયું. દરઅસલ, એ મલયાલમ ફિલ્મેકર સનલ કુમાર શશીધરન હતો અને પોતાની ફિલ્મ ‘એસ. દુર્ગા‘ માટે ત્યાં આવેલો. એની ફિલ્મનું મૂળ નામ તો ‘S$%Y દુર્ગા’ હતું, જેને લઈને પ્રચંડ કોન્ટ્રોવર્સી ઊભી થઈ. ભારે વિરોધ વચ્ચે એણે પોતાની ફિલ્મનું નામ ચેન્જ કરીને ‘એસ. દુર્ગા’ કરવું પડ્યું. આ ફિલ્મ IFFI ફિલ્મ ફેસ્ટિવલમાં સિલેક્ટ થઈ હોવા છતાં તેને દર્શાવવામાં આવી નહીં. આઇરની જુઓ કે સંખ્યાબંધ દેશોના ફિલ્મ મહોત્સવોમાં તેનાં નામનાં ઓવારણાં લેવાયાં, પણ એના પોતાના જ દેશમાં એની ફિલ્મનો ભાવ પુછાયો નહીં. ‘એસ. દુર્ગા’ તો નખશિખ થ્રિલર હતી, પણ તેનું નામ એને નડી ગયું. જ્યારે એ જ અરસામાં જાણીતા મરાઠી ફિલ્મમેકર રવિ જાધવની ફિલ્મ ‘ન્યુડ’ને તો તેનું નામ, (સર જે. જે. સ્કૂલ ઓફ આર્ટમાં આવતી ન્યુડ મૉડલ જેવો) ફિલ્મનો સબ્જેક્ટ અને તેમાં કરાયેલી સોશિયો-પોલિટિકલ કમેન્ટ્રી બધું જ નડી ગયું. ‘ન્યુડ’ પણ IFFIમાંથી પડતી મુકાઈ હતી.